Daniel Niculae a fost ridicat de mascați. El este anchetat într-un dosar cu arme și muniții.
Acționarul majoritar al Rapidului, Dan Șucu, a relatat că președintele clubului Rapid, Daniel Niculae, ar fi fost ridicat din propria locuință de către forțele speciale de intervenție.
Dan Șucu spune că e vorba de un dosar privind arme și muniții
Se pare că Daniel Niculae este vizat într-un dosar legat de arme și muniții, iar forțele speciale l-au ridicat de acasă joi dimineață.
Dan Șucu a spus că a primit un apel de la avocatul clubului. Acesta l-a informat că fostul fotbalist a fost ridicat de forțele speciale.
"Chiar nu are sens! Chiar nu înțeleg despre ce poate să fie vorba. Eu ştiu că ultimul eveniment pe care l-am avut împreună a fost superb.
Nu cunosc detalii, probabil vor apărea într-o perioadă foarte scurtă. Dar nu văd cum ar putea să nu aibă legătură cu fotbalul", a precizat Dan Șucu, la emisiunea AS.ro LIVE.
Motivul ar avea legătură cu materialele pirotehnice
Polițiștii au mers la domiciliul fostului fotbalist după ce acesta nu a răspuns la apeluri telefonice.
Reprezentanții Serviciului de Arme, Explozivi și Substanțe Periculoase au venit să-l conducă pe Niculae la audieri. Motivul ar fi legat de materialele pirotehnice introduse în stadion de suporterii echipei Rapid.
Polițiștii pun în aplicare 19 mandate de percheziție domiciliară
Într-un comunicat oficial emis de Poliția Municipiului București – Serviciul Grupuri Infracționale Violente, se menționează că polițiștii pun în aplicare 19 mandate de percheziție domiciliară. Este vorba și de 28 de mandate de aducere, atât în Municipiul București, cât și în județele Ilfov, Prahova și Iași.
Acest demers face parte dintr-un dosar penal în curs de investigație pentru presupuse infracțiuni precum constituirea unui grup infracțional organizat, distrugere prin incendiere, tulburarea ordinii publice prin violență asupra bunurilor, și efectuarea de operațiuni cu articole pirotehnice fără drept, conform prevederilor articolului 37 lit. a din Legea 126/1995.
"Persoanele vizate vor fi conduse la audieri, în baza mandatelor de aducere care vor fi puse în aplicare, în vederea dispunerii măsurilor legale ce se impun.Cercetările sunt continuate de către Parchetului de pe lângă Tribunalul Bucureşti, împreună cu Serviciul Grupuri Infracţionale Violente, sub aspectul săvârşirii infracţiunilor de constituirea unui grup infracţional organizat, distrugere prin incendiere si tulburarea ordinii şi liniştii publice.
Acţiunea beneficiază de sprijinul Inspectoratului de Poliţie Judeţean Iaşi, precum şi de sprijinul echipelor de intervenţie din cadrul Inspectoratului General al Jandarmeriei Române şi al Direcţiei Generale de Jandarmi a Municipiului Bucureşti. Facem precizarea că efectuarea percheziţiei domiciliare este o etapă în cadrul procesului penal reglementată de Codul de procedură penală, ce are drept scop administrarea probatoriului necesar soluţionării cauzei, care nu poate, în nicio situaţie, să înfrângă principiul prezumţiei de nevinovăţie", a precizat poliţia.
Daniel Niculae, carieră impresionată în fotbal
Daniel Niculae a preluat funcția de președinte al echipei Rapid începând cu anul 2021. Acesta și-a încheiat cariera de jucător în anul 2018. El a petrecut ultimele sale sezoane la formația condusă acum de Dan Șucu și Victor Angelescu.
În timpul carierei sale de jucător, pe lângă perioadele petrecute la Rapid, Daniel Niculae a evoluat la mai multe cluburi de fotbal. Pe listă sunt Extensiv Craiova, Auxerre, AS Monaco, AS Nancy, Kuban Krasnodar și Astra Giurgiu.
Daniel Niculae a jucat în echipa națională a României de 39 de ori și a înscris 9 goluri.